Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 72/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Mele del Trentino“

EU št.: PGI-IT-02320 – 7. avgust 2017

ZOP ( )ZGO (X)

1. Ime

„Mele del Trentino“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Za pridelavo jabolk z ZGO „Mele del Trentino“ se uporabljajo sorte Golden Delicious, Red Delicious, Gala, Fuji, Morgenduft, Granny Smith, Reinette in Pinova ter povezani kloni in mutacije vrste Malus x domestica Borkh, tj. navadne jablane.

Vsa jabolka „Mele del Trentino“ so srednje velika z belim mesom rahlo kislega okusa in gladko lupino, razen sorte Reinette antica [stara].

Ko se sprostijo v porabo, morajo biti cela, sveža, videti zdrava, čista ter brez tujih snovi in vonja, njihova oblika pa mora biti okroglo stožčasta pri sortah Golden, Red Delicious in Pinova, okrogla pri sortah Gala, Fuji, Morgenduft in Granny Smith ter sploščena pri sorti Reinette. Barva jabolk sega od zelene do rumene in je lahko rahlo rožnata pri sorti Golden ter od zelene do rumene z rdečo barvo površine pri sortah Red Delicious, Fuji in Morgenduft, z oranžno rdečo do živo rdečo barvo površine pri sortah Gala in Pinova ter z rdeče rjavo lupino pri sorti Reinette; pri sorti Granny Smith je barva zelena in je lahko rahlo rožnata.

Čvrstost mesa ne sme biti manjša od 5,5 kg/cm2 pri sortah Fuji, Granny Smith in Pinova ter 5 kg/cm2 pri sortah Golden, Red Delicious, Gala, Morgenduft in Reinette. Čvrstost se meri v dveh mesecih po trgatvi in preden jabolka zapustijo pakirnico.

Velikost ne sme biti manjša od 65 mm pri nobeni sorti, razen pri sorti Gala, pri kateri ne sme biti manjša od 60 mm.

Minimalne zahteve glede trgovskega razreda za jabolka z ZGO „Mele del Trentino“, namenjena uživanju sveža, so določene v zakonodaji EU za razred „ekstra“ in I (prvi razred).

Vsebnost sladkorja mora biti najmanj 12 °brix pri sorti Fuji, 11 °brix pri sortah Golden in Pinova, 10,5 °brix pri sorti Gala, 10 °brix pri sortah Morgenduft in Granny ter 9 °brix pri sortah Red Delicious in Reinette.

Največja kislost sadja (mEq NaOH/100 g) v dveh mesecih po trgatvi ne sme presegati 10 pri sortah Red in Gala, 15 pri sortah Golden in Morgenduft oz. 25 pri sortah Reinette, Fuji, Granny in Pinova.

Skupna vsebnost polifenolov v celotnem sadju v dveh mesecih po trgatvi mora presegati 400 mg/kg pri sorti Reinette in 200 mg/kg pri ostalih sortah.

Za jabolka, ki so namenjena izključno predelavi, veljajo vse zahteve iz specifikacije proizvoda, razen zahtev glede razreda, velikosti in čvrstosti. Ta jabolka so lahko označena z ZGO „Mele del Trentino“, vendar se kot taka ne smejo prodajati končnim potrošnikom.

Pri pridelavi jabolk z ZGO „Mele del Trentino“ se lahko uporabljajo tudi drugi kultivarji jabolk, pridobljeni iz sortnih raziskav, če obstajajo eksperimentalni in dokumentacijski dokazi, da so metoda pridelave jabolk in njihove kakovostne značilnosti skladne s specifikacijo proizvoda.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Pridelava mora potekati na geografskem območju (na njem se morajo nahajati sadovnjaki).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Izrazi in/ali simboli, ki se nanašajo na imena, podjetja, kolektivne ali posamezne blagovne znamke, se lahko uporabljajo skupaj z izrazom „I.G.P. Mele del Trentino“ in evropskim simbolom za ZGO. Na jabolka se lahko prilepijo nalepke. Na nalepkah je lahko naveden izraz „I.G.P Mele del Trentino“.

4. Jedrnata opredelitev geografskega območja

Območje je opredeljeno z upravnimi mejami avtonomne pokrajine Trentino.

5. Povezava z geografskim območjem

Povezava med ZGO „Mele del Trentino“ in geografskim območjem pridelave temelji na slovesu, povezanem z dolgo zgodovino, skozi katero so se oblikovali trdni odnosi s potrošniki, ki cenijo posebne kakovostne in razpoznavne lastnosti jabolk in jih prepoznavajo po višjih prodajnih cenah.

Cene: Na glavnih italijanskih tržnicah sadja in zelenjave so jabolka „Mele del Trentino“ razvrščena v ločeno kategorijo, njihova povprečna cena pa je od 5 % do 20 % ali več višja od drugih (ceniki s tržnic sadja in zelenjave v Milanu, Torinu, Rimu, Bologni in Veroni, 1981–2013).

Višje prodajne cene vplivajo tudi na maloprodajne cene na okrožnih tržnicah, kjer so celo jabolka, ki izvirajo od drugod, označena z imenom „Mele del Trentino“. Tako naj bi bilo sadje privlačnejše za potrošnike, kar potrjuje izjemen sloves in posebnost jabolk „Mele del Trentino“ (fotografska dokumentacija).

Tržne raziskave: Naslednja raziskava je znanstvena podlaga za merjenje slovesa, ki je razviden iz izbire potrošnikov in cen, ki so jih pripravljeni plačati za priznano višjo kakovost:

— raziskava, ki sta jo izvedla Osservatorio Produzioni Trentine [panožna opazovalnica v Trentinu] in CRA, 2010: 62,5 % kupcev za velike verige trgovcev na drobno navaja, da so jabolka „Mele del Trentino“ višje kakovosti. Na splošno je iz rezultatov mogoče sklepati, da „so jabolka ‚Mele del Trentino‘ znana vsem kupcem in se prodajajo v vseh verigah, da gre za kategorijo proizvoda z najbolj pozitivno podobo, poleg vina, da so proizvodi dobro znani in so že dolgo na voljo: njihova prisotnost na prodajnih policah je dobro uveljavljena, ter da gre za kategorijo proizvodov, ki je najpogosteje spontano povezana s Trentinom.“ (Trgovinska, industrijska in obrtna zbornica, 2010).

Kulinarična in gastronomska tradicija: Za trentinsko kuhinjo so značilni različni načini, na katere se jabolka „Mele del Trentino“ uporabljajo v tradicionalnih lokalnih slaščicah in pecivih, katerih izvrstni primeri so jabolčni zavitek, jabolčno pecivo in jabolčni ocvrtki. Zbirke starih, ročno napisanih kuharskih knjig, ki segajo v leto 1500 (občinska knjižnica Riva del Garda), omenjajo številne različne sorte in jabolka „Mele del Trentino“ še danes veljajo za odlično sestavino jabolčnih pit in zavitkov (Sale e Pepe, 1997) zaradi čvrstosti, ki jo ohranijo tudi po kuhanju. Kuharska knjiga Dolciricette avtorjev Camea in Paneangelija vključuje recept za „Torta di Mele del Trentino“ [pecivo z jabolki „Mele del Trentino“].

Decembra 2005 je v dvorcu Palazzo Roccabruna potekal pomemben dogodek z naslovom Mela: gusto con arte. Namenjen je bil izboljšanju gastronomskega, znanstvenega in zgodovinskega/umetniškega ugleda jabolk „Mele del Trentino“, na njem pa so bili predstavljeni predlogi jedilnikov počasne prehrane, ki so v celoti temeljili na teh jabolkih (Il Tempo, 2. decembra 2005).

Pomembna razmišljanja o značilnostih jabolk „Mela del Trentino“ so bila v mestu Trento prisotna že v 70. letih prejšnjega stoletja (La mela, il frutto dal volto umano: aspetti nutrizionali delle Mele del Trentino, C. Sirtori, 1974).

Veliko je povezav med jabolki „Mele del Trentino“ in športom (košarko, nogometom, kajakaštvom, kolesarjenjem) (Frutta del Trentino, 1984, 1985).

Jabolka „Mele del Trentino“ v medijih: Jabolka „Mele del Trentino“ so bila predstavljena v zabavnih, kulturnih, okoljskih in kuharskih oddajah na nacionalnih televizijskih kanalih, npr. Unomattina (2011) (hrana in vino – kakovost jabolk „Mele del Trentino“), Geo & Geo (2013), Le mele del Trentino protagoniste a „Geo“ na Rai3 (visokokakovostna jabolka), Lineaverde (2016), La mela del Trentino: una storia lunga secoli (povezava med kakovostjo sadja in podnebjem), Verissimo (2012) A Roma lo chef Pierri presenta un nuovo panino utilizzando mele del Trentino. Leta 2015 je bilo na gospodarstvenih straneh časopisa Il Sole 24 Ore navedeno, da je sloves jabolk „Mele del Trentino“ glavni dejavnik izvoza predelanih proizvodov.

Podnebne razmere na območju, kjer se pridelujejo jabolka „Mele del Trentino“, določa njihova „alpska“ narava, tudi na območjih na nizki nadmorski višini, kar neposredno vpliva na kakovost proizvoda.

Za alpsko podnebje so značilna kratka in hladna poletja s pogostimi nevihtami ter ostre zime z obilico snega.

Temperature v rastni sezoni, temperaturni razpon in vetrni sistem (čistost zraka in sončno sevanje) so značilne lastnosti trentinskega podnebja, ki vplivajo na kakovost sadja.

— Hladne spomladanske temperature: prispevajo k večji delitvi celic in manjši rasti volumna celic. Večje število celičnih sten pomeni odpornost na ugrize, kar jabolkom daje značilno hrustljavost zaradi večje čvrstosti in odpornosti na pritisk (ugrize). To lastnost je dokazal analizator teksture (TA-XTplus), ki se uporablja za raziskovalne namene (Corollaro et al., 2013).

— Hladne poletne temperature podnevi in ponoči: pomenijo, da območje čez dan ne utrpi pomanjkanja fotosinteze, do česar pride pri temperaturah nad 30 °C (Kriedemann in Smart, 1971), ponoči pa ne pride do upočasnitve oksidativnih procesov. Ta dva pojava zmanjšata kislost (ki je ključna sestavina uravnoteženega in privlačnega okusa). Poleg tega hladne temperature v nočnem času prispevajo k ohranjanju aromatskih snovi in polifenolov.

— Nizke temperature med zorenjem: Jabolka „Mele del Trentino“ so med zorenjem izpostavljena nizkim temperaturam. To pripomore k počasnejšemu zorenju in s tem k temu, da sadje ostane dlje na drevesu in da se pridelek spravlja mnogo pozneje, kar omogoča večje kopičenje produktov fotosinteze.

— Temperaturni razpon podnevi/ponoči: Znatne temperaturne razlike med dnevom in nočjo (T maks. – T min = 50 % ali več) prispevajo k večji obarvanosti lupine, kar cenijo potrošniki, ki so za to estetsko lastnost pripravljeni plačati več.

— Vetrni sistem: Za deželo Trentino je značilen močan veter, megle in meglic praktično ni, zrak je čistejši in sončno sevanje je večje. To omogoča večje kopičenje produktov fotosinteze.

Izkušnje in strokovnost sadjarjev so odločilne pri pridelavi kakovostnega sadja. Sadjarji se prilagodijo posebnostim zadevnega leta ter uporabljajo tehnike gojenja in obrezovanja, ki izhajajo iz tradicionalnega sadjarstva na območju pridelave, hkrati pa pozorno spremljajo tehnološke inovacije za spodbujanje čim večje izpostavljenosti sadja soncu.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehransko in gozdarsko politiko (www.politicheagricole.it), kjer izberete „Qualità“ [Kakovost] (na sredini v zgornjem delu zaslona), nato „Prodotti DOP IGP STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.